Десислав Начков
Алманах на погледите

chitanka.info

Тази вечер гледах към звездите

и разлиствах миналия ден,

спомняйки си погледите скрити,

вперени от другите към мен.

Всички бяха толкова различни,

както и посланията във тях

и се мъчех, гледайки в звездите,

да ги сложа в своя алманах.

Да усетя истинските думи;

неизказаното да прозра;

да запазя всичко във албума;

да докосна, без да повредя.

Остроумен отговор да давам

мислено на всякакъв въпрос,

който всеки поглед ми задава

без да има отговор готов.

Гледах небосвода и се питах:

Имаше ли смисъл във това

да надничам всекиму в очите

или беше просто суета?

Страницата свърши и звездите

избледняха в утринния здрач,

спомена за погледите скрити

гасне в натежалия клепач.

И така разтворил алманаха

под разлистващото се небе,

своето пробуждане дочаках,

вперил поглед без да знам къде.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.